A.P. Møller og Hustru Chastine Mc-Kinney Møllers Fond til almene Formaal har besluttet at donere en milliard kroner til den danske folkeskole.

Den helt ekstraordinære donation sker for at markere 100-året for Fondens mangeårige formand, Hr. Mærsk Mc-Kinney Møller.

- En endnu bedre folkeskole ligger Fonden meget på sinde. En vellykket skolegang, hvor børnene lærer mest muligt, er helt central både for det enkelte barn og for Danmark som helhed. Børn og unge er Danmarks fremtid, siger Ane Mærsk Mc-Kinney Uggla, formand i Fonden.

Pengene kan bruges fra 2014

Pengene skal bruges til at opkvalificere og efteruddanne undervisere og skoleledere samt udvikle undervisningsmetoder og hjælpemidler.

Læs også : Det svarer Mærsk-fondens milliard til folkeskolen til

Fonden vil invitere interesserede til at søge om støtte til projekter til disse formål, men det er en forudsætning, at ansøgninger om projekter anbefales af en eller flere kommuner eller af Kommunernes Landsforening.

Pengene vil være til rådighed fra 2014.